
		Cu adresa nr.18/3 februarie 1998, înregistrată sub nr. 79/XVIII/11/3 februarie 1998 la Comisia juridică, de disciplină şi imunităţi, Secretarul General al Camerei Deputaţilor, trimite spre dezbatere şi avizare în fond proiectul de lege menţionat mai sus.


In şedinţa din 10 februarie 1998 Comisia juridică, de disciplină şi imunităţi a examinat acest proiect de lege şi a hotărât, cu majoritate de voturi, să întocmească raport  negativ pentru o serie de cauze:


		Astfel, lipsa considerentelor din expozitivul hotărârilor judecătoreşti este de natură să determine nerealizarea unei jurisprudenţe unitare;  prin neincluderea motivaţiei judecătorilor în hotărârile pronunţate se elimină caracterul educativ al acestora; părţile cunoscând expozitivul pot fi convinse să renunţe la calea de atac prevăzută de lege; părţile din litigiu au dreptul să cunoască motivaţia judecătorilor.


De asemenea, Avizul favorabil nr.34/21.01.1998 al Consiliului Legislativ precizează o serie de neajunsuri generate  de lipsa considerentelor hotărârilor judecătoreşti, care nu sunt atacate de una din părţi, din care relevăm: trecerea unui timp mai îndelungat de la emiterea hotărârilor nemotivate şi până la motivarea acestora duce la pierderea, estomparea sau chiar scăparea unor elemente de analiză sau interpretare care au fundamentat intima convingere a judecătorului în adaptarea soluţiilor.


		In concluzie, propunem Plenului Camerei Deputaţilor respingerea acestui proiect de lege.


Preşedintele Comisiei juridice, de disciplină şi imunităţi s-a abţinut de la vot.


Având în vedere conţinutul juridic şi obiectul reglementării, proiectul de act normativ are caracter de lege ordinară.











P R E S E D I N T E,                                   SECRETAR,


Emil Teodor Popescu                           Nicolae Grădinaru

